CELEX: 52018PC0005
Language: bg
Date: 2018-01-10
Title: Предложение за РЕШЕНИЕ ЗА ИЗПЪЛНЕНИЕ НА СЪВЕТА за предоставяне на разрешение на Република Малта да прилага специална мярка за дерогация от член 287 от Директива 2006/112/ЕО относно общата система на данъка върху добавената стойност

ЕВРОПЕЙСКА КОМИСИЯ
            Брюксел, 10.1.2018
            COM(2018) 5 final
            2017/0361(NLE)
            Предложение за
            РЕШЕНИЕ ЗА ИЗПЪЛНЕНИЕ НА СЪВЕТА
            за предоставяне на разрешение на Република Малта да прилага специална мярка за дерогация от член 287 от Директива 2006/112/ЕО относно общата система на данъка върху добавената стойност
            
               
         
         
            
               ОБЯСНИТЕЛЕН МЕМОРАНДУМ
            
            
               В съответствие с член 395, параграф 1 от Директива 2006/112/ЕО на Съвета от 28 ноември 2006 г. относно общата система на данъка върху добавената стойност
                  1
                (наричана по-нататък „Директивата за ДДС“) Съветът, действащ с единодушие по предложение на Комисията, може да разреши на всяка държава членка да прилага специални мерки за дерогация от посочената директива с цел опростяване на процедурата за събиране на данъка или предотвратяване на определени форми на отклонение от данъчно облагане или избягване на данъци.
            
            
               С писмо, заведено в Комисията на 22 септември 2017 г., Малта поиска разрешение да прилага от 1 януари 2018 г. мярка за дерогация от член 287 от Директивата за ДДС, по силата на която Малта ще може да освободи от ДДС данъчно задължените лица, чиято икономическа дейност се състои основно в доставки на услуги с висока добавена стойност (с ниска стойност на входящите ресурси) и чийто годишен оборот не надвишава 20 000 EUR.
            
            
               В съответствие с член 395, параграф 2 от Директивата за ДДС Комисията информира с писмо от 3 ноември 2017 г. останалите държави членки за отправеното от Малта искане. С писмо от 7 ноември 2017 г. Комисията уведоми Малта, че разполага с цялата необходима информация, за да разгледа искането.
            
            
               1.КОНТЕКСТ НА ПРЕДЛОЖЕНИЕТО
            
            
               •Основания и цели на предложението
            
            
               В дял XII, глава 1 от Директивата за ДДС се предвижда възможността държавите членки да прилагат специални режими за малките предприятия, включително възможността да освобождават от облагане данъчно задължените лица, чийто годишен оборот е под определен размер. Това освобождаване означава, че данъчно задълженото лице не е длъжно да начислява ДДС върху своите доставки и следователно не може да приспада ДДС за получените доставки.
            
            
               По силата на член 287 от Директивата за ДДС определени държави членки, които са се присъединили след 1 януари 1978 г., могат да освободят от облагане данъчно задължените лица, чийто годишен оборот нe надвишава равностойността в национална валута на посочените в същата разпоредба суми по обменния курс в деня на присъединяването им. Малта прие еврото на 1 януари 2008 г. 
            
            
               По силата на член 287, точка 13 от Директивата за ДДС Малта може да освободи от ДДС три категории данъчно задължени лица: данъчно задължените лица, чийто годишен оборот не надвишава: 37 000 EUR, ако икономическата им дейност се състои основно в доставката на стоки; 24 300 EUR – ако икономическата им дейност се състои основно в доставката на услуги с ниска добавена стойност (с висока стойност на входящите ресурси); и 14 600 EUR – в други случаи, а именно при доставките на услуги с висока добавена стойност (с ниска стойност на входящите ресурси).
            
            
               От присъединяването си насам Малта използва тази разпоредба, за да подпомага малките предприятия и да насърчава започването на дейност от нови предприятия. Това се доказа като полезна мярка за опростяване, тъй като с нея се премахват голяма част от задълженията във връзка с ДДС за предприятията с годишен оборот под определен годишен размер, което води до намаление на разходите за дейността им. Същевременно въздействието върху приходите бе незначително. Малтийското правителство е решено да продължи да прилага мерки за опростяване на задълженията за малките оператори в съответствие с целите на Европейския съюз за малките предприятия, изложени в Съобщението на Комисията „Мисли първо за малките!“ „Small Business Act“ за Европа
                  2
               .
            
            
               За тази цел Малта желае да увеличи сегашния приложим праг за категорията с най-нисък оборот (14 600 EUR) на 20 000 EUR.
            
            
               Според малтийските власти  в резултат на този по-висок праг се очаква броят на малките оператори, регистрирани по режима за опростяване за МСП в най-ниската категория, да нарасне от 15 615 на 16 504, което би представлявало увеличение с около 5,3 %. Същевременно това би дало на малтийските органи по приходите възможност да отделят повече служители за борба с измамите с ДДС.
            
            
               Очаква се увеличението на прага за регистрация на лицата за целите на ДДС от 14 600 EUR на 20 000 EUR да доведе до намаление на административната тежест за предприятията, отговарящи на условията за този режим, и особено за микропредприятията, тъй като те ще бъдат освободени от голяма част от задълженията по общия режим за ДДС, като водене на регистри за ДДС или подаване на справки-декларации за ДДС. 
            
            
               Според разчетите на малтийските органи увеличението на прага би довело до намаление на общите приходи от ДДС с приблизително 0,24 % и следователно не би оказало значително въздействие върху държавните приходи. Очаква се това незначително намаление на приходите да бъде компенсирано чрез засилване на общите принудителни мерки, ревизиите и проверките.
            
            
               Лицата, чийто оборот не надвишава прага, ще запазят правото си да се регистрират за целите на ДДС.
            
            
               •Съгласуваност с действащите разпоредби в тази област на политиката
            
            
               Подобни дерогации вече са предоставени на други държави членки. На Белгия
                  3
                бе разрешен праг от 25 000 EUR, на Люксембург
                  4
                – от 30 000 EUR, на Полша
                  5
                и Естония
                  6
                – от 40 000 EUR, на Литва
                  7
                – от 45 000 EUR, на Латвия
                  8
                и Словения
                  9
                – от 50 000 EUR, на Италия
                  10
                – от 65 000 EUR, а на Румъния
                  11
                – от 88 500 EUR.
            
            
               Дерогациите от Директивата за ДДС следва винаги да бъдат ограничени във времето, за да може да бъде оценено тяхното въздействие. Освен това разпоредбите на членове 281 – 294 от Директивата за ДДС, отнасящи се до специалния режим за малките предприятия, са в процес на преразглеждане. Както бе обявено в Плана за действие във връзка с ДДС
                  12
                и в Работната програма на Комисията за 2017 г.
                  13
               , предложението на Комисията под формата на всеобхватен пакет от мерки за опростяване следва да бъде представено до края на 2017 г.
            
            
               В тази връзка се предлага да се разреши увеличението до 20 000 EUR на прага за малките предприятия, чиято икономическа дейност се състои главно в доставки на услуги с висока добавена стойност, от 1 януари 2018 г. до настъпването на по-ранната от следните две дати: 31 декември 2020 г. или датата на влизане в сила на директива за изменение на разпоредбите на Директивата за ДДС, отнасящи се до специалния режим за малките предприятия. 
            
         
         
            
               •Съгласуваност с другите политики на Съюза
            
            
               
                  Мярката е в съответствие с целите на Съюза по отношение на малките предприятия, изложени в Съобщението на Комисията „Мисли първо за малките!“ — „Small Business Act“ за Европа“
                     14
                  , в което държавите членки се призовават при изготвянето на законодателството да вземат предвид характерните особености на малките и средните предприятия и съответно да опростят съществуващата нормативна уредба.
               
            
            
               2.ПРАВНО ОСНОВАНИЕ, СУБСИДИАРНОСТ И ПРОПОРЦИОНАЛНОСТ
            
            
               •Правно основание
            
            
               
                  Член 395 от Директивата за ДДС.
               
            
            
               •Субсидиарност (при неизключителна компетентност) 
            
            
               
                  Като се има предвид разпоредбата от Директивата за ДДС, на основание на която е съставено предложението, принципът на субсидиарността не се прилага.
               
            
            
               •Пропорционалност
            
            
               
                  Решението се отнася до даването на разрешение на държава членка по нейно искане и не представлява задължение.
               
            
            
               Предвид ограничения обхват на дерогацията специалната мярка е пропорционална на поставената цел, а именно опростяване за допълнителен брой малки данъчно задължени лица и за данъчната администрация.
            
            
               •Избор на нормативен акт
            
            
               Предлаган нормативен акт: решение за изпълнение на Съвета.
            
            
               Други средства не биха били подходящи, тъй като по силата на член 395 от Директивата за ДДС дерогация от общите правила за ДДС е възможна единствено с разрешение от Съвета, прието с единодушие по предложение на Комисията. Поради това най-подходящият нормативен акт е решение за изпълнение на Съвета, тъй като негов адресат може да бъде отделна държава членка.
            
            
               3.РЕЗУЛТАТИ ОТ ПОСЛЕДВАЩИТЕ ОЦЕНКИ, КОНСУЛТАЦИИТЕ СЪС ЗАИНТЕРЕСОВАНИТЕ СТРАНИ И ОЦЕНКИТЕ НА ВЪЗДЕЙСТВИЕТО
            
            
               •Консултации със заинтересованите страни
            
            
               Настоящото предложение се основава на искане, отправено от Малта, и се отнася само до тази държава членка.
            
            
               •Събиране и използване на експертни становища
            
            
               Не бяха необходими външни експертни становища.
            
            
               •Оценка на въздействието
            
            
               Предложението за решение на Съвета е предназначено за въвеждане на мярка за опростяване, с която се премахват голяма част от задълженията във връзка с ДДС за предприятията, чиято икономическа дейност се състои основно в доставки на услуги с висока добавена стойност и ниска стойност на входящите ресурси и чийто годишен оборот не надвишава 20 000 EUR. Следователно то ще окаже положително въздействие чрез намаляване на административната тежест за редица данъчно задължени лица, а следователно и за данъчната администрация.
            
         
         
            
               Поради тесния обхват на дерогацията и ограничения ѝ срок на прилагане въздействието при всички случаи ще бъде ограничено.
            
            
               4.ОТРАЖЕНИЕ ВЪРХУ БЮДЖЕТА
            
            
               Предложението няма отражение върху бюджета на ЕС, тъй като Малта ще изчисли съответната компенсация по реда на член 6 от Регламент (ЕИО, Евратом) № 1553/89 на Съвета
                  15
               .
            
            
               5.ДРУГИ ЕЛЕМЕНТИ
            
            
               Предложението включва клауза за изтичане на срока на действие.
            
            
               2017/0361 (NLE)
            
            
               Предложение за
            
            
               РЕШЕНИЕ ЗА ИЗПЪЛНЕНИЕ НА СЪВЕТА
            
            
               за предоставяне на разрешение на Република Малта да прилага специална мярка за дерогация от член 287 от Директива 2006/112/ЕО относно общата система на данъка върху добавената стойност
            
            
               СЪВЕТЪТ НА ЕВРОПЕЙСКИЯ СЪЮЗ,
            
            
               като взе предвид Договора за функционирането на Европейския съюз,
            
            
               като взе предвид Директива 2006/112/ЕО на Съвета от 28 ноември 2006 г. относно общата система на данъка върху добавената стойност
                  16
               , и по-специално член 395, параграф 1 от нея,
            
            
               като взе предвид предложението на Европейската комисия,
            
            
               като има предвид, че:
            
            
               (1)По силата на член 287, точка 13 от Директива 2006/112/ЕО Малта може да освободи от данък върху добавената стойност (ДДС) три категории данъчно задължени лица: тези, чийто годишен оборот не надвишава 37 000 EUR, ако икономическата им дейност се състои основно в доставката на стоки, 24 300 EUR – ако икономическата им дейност се състои основно в доставката на услуги с ниска добавена стойност (с висока стойност на входящите ресурси), и 14 600 EUR – в други случаи, а именно при доставките на услуги с висока добавена стойност (с ниска стойност на входящите ресурси). 
            
            
               (2)С писмо, заведено в Комисията на 22 септември 2017 г., Малта поиска разрешение от 1 януари 2018 г. да увеличи най-ниския праг от 14 600 EUR на 20 000 EUR за доставките на услуги с висока добавена стойност (с ниска стойност на входящите ресурси). Чрез тази мярка съответните данъчно задължени лица ще бъдат освободени от някои или от всички свързани с ДДС задължения по дял XI, глави 2 – 6 от Директива 2006/112/ЕО.
            
            
               (3)В съответствие с член 395, параграф 2 от Директива 2006/112/ЕО с писмо от 3 ноември 2017 г. Комисията информира останалите държави членки за отправеното от Малта искане. С писмо от 7 ноември 2017 г. Комисията уведоми Малта, че разполага с цялата необходима информация, за да разгледа искането.
            
            
               (4)Исканата дерогация е в съответствие с целите на Съобщението на Комисията „Мисли първо за малките!“ „Small Business Act“ за Европа“ от 25 юни 2008 г.
                  17
               
            
            
               (5)Като се има предвид, че тази мярка за дерогация би трябвало да доведе до ограничаване на свързаните с ДДС задължения и по този начин до намаляване на административните тежести и разходи за малките предприятия, на Малта следва да се разреши да прилага мярката за ограничен срок – до 31 декември 2020 г. Специалният режим е незадължителен за данъчно задължените лица.
            
            
               (6)Тъй като членове 281 – 294 от Директива 2006/112/ЕО, с които се урежда специалният режим за малките предприятия, са в процес на преразглеждане, възможно е директивата за изменение на тези разпоредби на Директива 2006/112/ЕО да влезе в сила преди изтичането на срока на дерогацията, като в този случай прилагането на настоящото решение ще бъде прекратено. 
            
         
         
            
               (7)Според предоставената от Малта информация увеличеният праг ще окаже незначително въздействие върху общия размер на данъчните приходи, събирани на етапа на крайното потребление.
            
            
               (8)Дерогацията няма отражение върху собствените ресурси на Съюза, набирани от данъка върху добавената стойност, тъй като Малта ще изчисли съответната компенсация по реда на член 6 от Регламент (ЕИО, Евратом) № 1553/89 на Съвета
                  18
               ,
            
            
               ПРИЕ НАСТОЯЩОТО РЕШЕНИЕ: 
            
            
               Член 1
            
            
               Чрез дерогация от член 287, точка 13 от Директива 2006/112/ЕО на Република Малта се разрешава да освободи от ДДС данъчно задължените лица, чиято икономическа дейност се състои основно в доставки на услуги с висока добавена стойност (с ниска стойност на входящите ресурси) и чийто годишен оборот не надвишава 20 000 EUR.
            
            
               Член 2
            
            
               Настоящото решение се прилага от 1 януари 2018 г. до настъпването на по-ранната от следните две дати: 31 декември 2020 г. или датата на влизане в сила на директива за изменение на членове 281 – 294 от Директива 2006/112/ЕО, уреждащи специалния режим за малките предприятия.
            
            
               Член 3
            
            
               Адресат на настоящото решение е Република Малта.
            
            
               Съставено в Брюксел на […] година.
            
            
               
                     За Съвета
               
               
                     Председател
               
            
         
         
            
                  
                     (1)
                  
                        ОВ L 347, 11.12.2006 г., стр. 1.
               
               
                  
                     (2)
                  
                        Съобщение на Комисията до Съвета, Европейския парламент, Европейския икономически и социален комитет и Комитета на регионите – „Мисли първо за малките!“ „Small Business Act“ за Европа, Брюксел, 25.6.2008 г., COM(2008) 394 от 25 юни 2008 г.
               
               
                  
                     (3)
                  
                        Решение за изпълнение (ЕС) 2015/2348 на Съвета от 10 декември 2015 г. за изменение на Решение за изпълнение 2013/53/ЕС за предоставяне на разрешение на Кралство Белгия да въведе специална мярка за дерогация от член 285 от Директива 2006/112/ЕО относно общата система на данъка върху добавената стойност (ОВ L 330, 16.12.2015 г., стр. 51).
               
               
                  
                     (4)
                  
                        Решение за изпълнение (ЕС) 2017/319 на Съвета от 21 февруари 2017 г. за изменение на Решение за изпълнение 2013/677/ЕС за предоставяне на разрешение на Люксембург да въведе специална мярка за дерогация от член 285 от Директива 2006/112/ЕО относно общата система на данъка върху добавената стойност (ОВ L 47, 24.2.2017 г., стр. 7). 
               
               
                  
                     (5)
                  
                        Решение за изпълнение (ЕС) 2016/2090 на Съвета от 21 ноември 2016 г. за изменение на Решение 2009/790/ЕО за даване на разрешение на Република Полша да приложи мярка за дерогация от член 287 от Директива 2006/112/ЕО относно общата система на данъка върху добавената стойност (ОВ L 324, 30.11.2016 г., стр. 7).
               
               
                  
                     (6)
                  
                        Решение за изпълнение (ЕС) 2017/563 на Съвета от 21 март 2017 г. за даване на разрешение на Република Естония да прилага специална мярка за дерогация от член 287 от Директива 2006/112/ЕО относно общата система на данъка върху добавената стойност (ОВ L 80, 25.3.2017 г., стр. 33).
               
               
                  
                     (7)
                  
                        Решение за изпълнение (EС) 2017/1853 на Съвета от 10 октомври 2017 г. за изменение на Решение за изпълнение 2011/335/ЕС за даване на разрешение на Република Литва да прилага мярка за дерогация от член 287 от Директива 2006/112/ЕО относно общата система на данъка върху добавената стойност (ОВ L 265, 14.10.2017 г., стр. 15).
               
               
                  
                     (8)
                  
                        Решение за изпълнение 2014/796/ЕС на Съвета от 7 ноември 2014 г. за даване на разрешение на Република Латвия да прилага мярка за дерогация от член 287 от Директива 2006/112/ЕО относно общата система на данъка върху добавената стойност (ОВ L 330, 15.11.2014 г., стр. 46).
               
               
                  
                     (9)
                  
                        Решение за изпълнение (ЕС) 2015/2089 на Съвета от 10 ноември 2015 г. за изменение на Решение за изпълнение 2013/54/ЕС за предоставяне на разрешение на Република Словения да въведе специална мярка за дерогация от член 287 от Директива 2006/112/ЕО относно общата система на данъка върху добавената стойност (ОВ L 302, 19.11.2015 г., стр. 107).
               
               
                  
                     (10)
                  
                        Решение за изпълнение (ЕС) 2016/1988 на Съвета от 8 ноември 2016 г. за изменение на Решение за изпълнение 2013/678/ЕС за даване на разрешение на Италианската република да продължи да прилага специална мярка за дерогация от член 285 от Директива 2006/112/ЕО относно общата система на данъка върху добавената стойност (ОВ L 306, 15.11.2016 г., стр. 11).
               
               
                  
                     (11)
                  
                        Решение за изпълнение (ЕС) 2017/1855 на Съвета от 10 октомври 2017 г. за предоставяне на разрешение на Румъния да прилага специална мярка за дерогация от член 287 от Директива 2006/112/ЕО относно общата система на данъка върху добавената стойност (ОВ L 265, 14.10.2017 г., стр. 19).
               
               
                  
                     (12)
                  
                        Съобщение на Комисията до Европейския парламент, Съвета и Европейския икономически и социален комитет относно план за действие във връзка с ДДС „Към единно пространство на ЕС по отношение на ДДС – Време за избор“, Брюксел, 7.4.2016 г., COM(2016)148 final.
               
               
                  
                     (13)
                  
                        Работна програма на Комисията за 2017 г.– Европа на резултатите: закрила, предоставяне на повече права и защита на гражданите, Страсбург, 25.10.2016 г., COM(2016)710 final.
               
               
                  
                     (14)
                  
                        Съобщение на Комисията до Съвета, Европейския парламент, Европейския икономически и социален комитет и Комитета на регионите – „Мисли първо за малките!“ „Small Business Act“ за Европа, Брюксел, 25.6.2008 г., COM(2008) 394 от 25 юни 2008 г.
               
               
                  
                     (15)
                  
                        ОВ L 155, 7.6.1989 г., стр. 9 – 13.
               
               
                  
                     (16)
                  
                        ОВ L 347, 11.12.2006 г., стр. 1.
               
               
                  
                     (17)
                  
                        Съобщение на Комисията до Съвета, Европейския парламент, Европейския икономически и социален комитет и Комитета на регионите – „Мисли първо за малките!“ „Small Business Act“ за Европа“, Брюксел, 25.6.2008 г., COM(2008) 394 окончателен. 
               
               
                  
                     (18)
                  
                        Регламент (ЕИО, Евратом) № 1553/89 на Съвета от 29 май 1989 г. за окончателни унифицирани схеми за събирането на собствените ресурси, набирани от данък добавена стойност (ОВ L 155, 7.6.1989 г., стр. 9).